Baba oorleef koeëlreën waarin pa langs hom sterfArgieffoto ŉ Vier maande oue baba het Sondag oorleef ná sy pa reg langs hom doodgeskiet is terwyl hulle gelê en slaap het. Kol. Priscilla Naidu, woordvoerder van die polisie, het gesê die voorval het Sondag omstreeks 16:50 plaasgevind. Twee verdagtes van die Hondekoppe-bende het na bewering Sondag afwaarts in Bibbylaan in Bloemendal geloop en skote afgevuur. “Toe inwoners van ŉ huis sien hulle betree hulle erf het hulle by die agterdeur uitgehardloop,” het Naidu gesê. Die verdagtes het die huis binnegegaan en is na Dillon Barnard (21) se kamer waar hy en sy vier maande oue seun geslaap het. “Hulle het op hom losgebrand en hy is dood. Die kind het ŉ skraapwond op sy bors opgedoen en is reeds voor die polisie se aankoms na die hospitaal gehaas.” Volgens Naidu was lede van die polisie se sigbarebende-ingrypingspan in die omgewing en het onmiddellik reageer toe hulle die skote hoor. “Met die hulp van die gemeenskap is twee verdagtes gewaar wat tussen die huise hardloop,” het Naidu gesê. Een het agter by die huis uitgehardloop en die polisie het hom te voet en met ŉ voertuig agternagesit. “Hy is in Bardienstraat vasgetrek en daar is ook beslag gelê op ŉ vuurwapen toe hy dit op ŉ huis se dak probeer gooi het.”